யூரோப்பியம்(III) குரோமேட்டு

யூரோப்பியம்(III) குரோமேட்டு (Europium(III) chromate) என்பது EuCrO4. என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். யூரோப்பியம், குரோமியம் மற்றும் ஆக்சிசன் ஆகிய தனிமங்கள் இணைந்து இச்சேர்மம் உருவாகிறது. யூரோப்பியம் +3 என்ற ஆக்சிசனேற்ற நிலையிலும் +5 என்ற ஆக்சிசனேற்ற நிலையில் குரோமியமும் மற்றும் -2 என்ற ஆக்சிசனேற்ற நிலையில் ஆக்சிசனும் இச்சேர்மத்தில் இடம் பெற்றுள்ளன. 

தயாரிப்பு
யூரோப்பியம்(III) அசிடேட்டு மற்றும் குரோமியம்(IV) ஆக்சைடு ஆகிய சேர்மங்களின்  சமமோலார்  கரைசலை வெற்றிடத்தில் 70 பாகை செல்சியசு வெப்பநிலையில் உலர்த்தி பின்னர் காற்றில் 400 பாகை செல்சியசு வெப்பநிலை வரை சூடேற்றினால் யூரோப்பியம்(III) குரோமேட்டைப் பெறலாம். 

யூரோப்பியம்(III) நைட்ரேட்டு அறுநீரேற்று மற்றும் குரோமியம்(III) நைட்ரேட்டு ஒன்பது நீரேற்று ஆகியவற்றை விகிதாச்சார அளவுகளில் கலந்து 30 நிமிடங்களுக்கு 433 கெல்வின் வெப்பநிலையில் 30 நிமிடங்களும் 473 கெல்வின் வெப்பநிலையில் 30 நிமிடங்களும் 1 மணிநேரம் 853 கெல்வின் வெப்பநிலையிலும் வினைபுரியச் செய்யவேண்டும். ஆக்சிசன் வாயு வினை கலவையின் மீது தொடர்ச்சியாக அனுப்பப்பட்டு யூரோப்பியம்(III) குரோமேட்டைப் பெறுவது மற்றொரு தயாரிப்பு வழிமுறையாகும்.

Eu(NO3)3•6H2O + Cr(NO3)•9H2O → EuCrO4 + 6 NO2 + 15H2O

பண்புகள்
ஓர் அலகு செல்லுக்கு நான்கு வாய்ப்பாட்டு அலகுகள் என்ற அளவில்   = a=722.134, c = 632.896 பைக்கோமீட்டர் என்ற அணிக்கோவை அளவுருக்களுடன், I41/amd (எண். 141) என்ற இடக்குழுவில்  நாற்கோண வடிவத்தை ஏற்றுக் கொண்டு யூரோப்பியம்(III) குரோமேட்டு படிகமாகிறது.
யூரோப்பியம்(III) குரோமேட்டின் நீல் வெப்பநிலை 15.9 கெல்வின் ஆகும். 700 °செல்சியசு வெப்பநிலைக்கு மேல்  யூரோப்பியம்(III) குரோமேட்டு யூரோப்பியம் குரோமைட்டாக (EuCrO3) சிதையத் தொடங்குகிறது.

2EuCrO4 → 2 EuCrO3 + O2

மேற்கோள்கள்

பகுப்பு:யூரோப்பியம்(III) சேர்மங்கள்
பகுப்பு:குரோமேட்டுகள்